Приложение 4

|  |  |
| --- | --- |
|  |  |

**Информация за текущото състояние на Университетска многопрофилна болница за активно лечение "Георги Странски" ЕАД, гр. Плевен**

Университетска многопрофилна болница за активно лечение "Георги Странски" ЕАД, гр. Плевен с ЕИК 114532352 е лечебно заведение, еднолично акционерно дружество, в което министърът на здравеопазването упражнява правата на държавата като едноличен собственик на капитала с предмет на дейност осъществяване на болнична помощ и диспансерна дейност.

Университетска многопрофилна болница за активно лечение "Георги Странски" ЕАД, гр. Плевен (УМБАЛ "Георги Странски" ЕАД) е лечебно заведение, специализирано в активно лечение и диагностика на болести, обусловени предимно от стила на живот, болести, провокирани от рискови фактори /абиотични и биотични/ на околната среда и болести с генетично-наследствена етиология или от други фактори на вътрешната среда на човешкия организъм. Районът, обслужван от УМБАЛ "Георги Странски" ЕАД, гр. Плевен не е ограничен териториално, т.е. в лечебното заведение се хоспитализират пациенти от всички области на страната. Мисията на лечебното заведение е насочена към предоставянето на ефикасна, компетентна и хуманна, високоспециализирана здравна помощ на населението на Плевен, областта и цялата страна, като непрекъснато се проследяват неговите потребности и изисквания, анализират се и се работи за тяхното пълно удовлетворяване.

Стратегическите цели на УМБАЛ "Георги Странски" ЕАД, гр. Плевен включват: Подобряване и утвърждаване имиджа на водеща университетска многопрофилна болница в Северна България, чрез предоставяне на висококачествени медицински услуги с акцент върху високотехнологичното обновление на медицинската апаратура и квалификация на човешкия ресурс; Привличане на нови пациенти и задържането им като такива; Подобряване на продуктовата политика на лечебното заведение, което означава внедряване на нови услуги – чрез използване на най-съвременна апаратура, респективно и разширяване на пазарния дял.

Стойността на активите към края на трето тримесечие на 2023 г. е 33 919 хил. лв. Това е увеличение с 1,2 % в сравнение със същия период на предходната година. Задълженията на дружеството към 30.09.2023 г. са 19 528 хил. лв. Към края на разглеждания период размерът на собствения капитал на дружеството е 16 509 хил. лв., което е намаление с 10,4 % в сравнение със същия период на предходната година. Просрочените задължения на лечебното заведение са в размер на 476 хил. лв., което е намаление с 69,3 % в сравнение с отчетените към 30.09.2022 г.

Приходите към 30.09.2023 г. са 79 716 хил. лв. От тях 87,3% са приходи от НЗОК, а 7 % са приходи от други източници. Разходите за периода са 82 510 хил. лв. От тях   
51 % са разходи за материали, 41,3 % са разходи за персонал и 7,7 % са разходи за външни услуги, амортизации и други. Текущият финансов резултат на дружеството е загуба в размер на -2 794 хил. лв. Персоналът на болницата е 1 576 души, от които 273 лекари, 597 специалисти по здравни грижи и 356 санитари. През третото тримесечие на 2023 г. броят на преминалите болни е 29 685, а заетостта на легловата база в болницата е била 56 %.

Информация за финансовите отчети на дружеството, анализи и доклади за дейността може да бъде намерена в Търговския регистър и РЮЛНЦ към Агенция по вписванията и на електронно-информационна система за публичните предприятия - <https://reports.appk.government.bg/Public/Public/Organizations> поддържана от АППК.

В изпълнение на Наредба № 5 от 17.06.2019 г. Министерството на здравеопазването започна да събира и публикува на електронната си страница, информация по ключови показатели, характеризиращи финансовото състояние и дейността на държавни и общински лечебни заведения за болнична помощ, част от които отговарят на търсенето на заявителя болниците. Данни за общо и просрочените задължения, брой преминали болни, използваемост на леглата, брой леглодни и др. показатели се публикуват за всяко тримесечие и са достъпни на адрес: <https://www.mh.government.bg/bg/politiki/standart-za-finansovo-upravlenie-na-drzhavnite-lechebni-zavedeni/>